17.4.2023 г.
BG
Официален вестник на Европейския съюз
L 102/73
Член 18 Задачи С Механизма Съвместният комитет се подпомага: a) при осигуряването на форум за засилена и навременна координация на обмена на съответна информация и за консултации относно бъдещото законодателство на Обединеното кралство и Съюза в областта на ДДС и акцизите, по-специално когато то засяга търговията със стоки в Северна Ирландия поради важни промени, предвидени в приложимата нормативна уредба, или значителни трудности, които могат да възникнат от разделянето на третирането на стоките и услугите в областта на ДДС; б) при осигуряването на форум за оценка на потенциалното въздействие и за подготовка на гладкото прилагане на законодателството, посочено в буква а), в Северна Ирландия.
В тази оценка следва да се обърне специално внимание на избягването на ненужната административна тежест и ненужните разходи за предприятията и данъчните администрации; в) при осигуряването на форум за обсъждане на практическите трудности във връзка с прилагането на съществуващото законодателство на Обединеното кралство и на Съюза в областта на ДДС и акцизите, приложимо по силата на Протокола; г) при приемането на решения или препоръки във връзка с разпоредбите на правото на Съюза, изброени в приложение 3 към Протокола, като същевременно се избягва неблагоприятното въздействие върху рисковете от фискални измами и всяко потенциално нарушаване на конкуренцията в Съюза.
Тези решения и препоръки не засягат равнището на ДДС и акциза, с които се облагат стоките; и д) при обсъждането и приемането на всякакви други подходящи мерки, необходими за решаване на въпроси, произтичащи от изпълнението и прилагането на член 8 от Протокола.
Член 19 Функциониране 1.
Съпредседателите на Специализирания комитет по въпроси, свързани с прилагането на Протокола относно Ирландия/Северна Ирландия, създаден с член 165, параграф 1, буква в) от Споразумението за оттегляне („Специализирания комитет“) свиква при необходимост специални заседания на Специализирания комитет, за да обсъжда ДДС и акцизи относно стоките.
Тези заседания ще бъдат известни като Механизъм за засилена координация в областта на ДДС и акцизите.
Всеки от съпредседателите на Специализирания комитет определя водещ експерт в областта на ДДС и акцизите („водещите експерти“). 2.
Когато е необходимо, се свикват заседания на Механизма.
Водещите експерти могат неофициално да обменят мнения между заседанията на Механизма, както и да се срещат неофициално.
След всяка неофициална среща водещите експерти изготвят протокол и го изпращат на съпредседателите на Специализирания комитет и на съвместната консултативна работна група, създадена с член 15 от Протокола („съвместната консултативна работна група“). 3.
Водещите експерти представят на съпредседателите на Специализирания комитет окончателен доклад, в който се обобщават резултатите от обсъжданията по конкретен въпрос и се посочват препоръчаните действия, включително въпросите, по които не е било постигнато съгласие. 4.
Водещите експерти могат да поканят представители на трети страни или други експерти да говорят по конкретни въпроси.
Те съобщават имената на тези експерти на съпредседателите на Специализирания комитет.
Съпредседателите на съвместната консултативна работна група могат да присъстват на заседанията на Механизма.
Съпредседателите на съвместната консултативна работна група могат да информират водещите експерти за планираните актове на Съюза и други въпроси, свързани с ДДС и акцизите относно стоките. 5.
Процедурният правилник на Съвместния комитет и на специализираните комитети, определен в приложение VIII към Споразумението за оттегляне, се прилага mutatis mutandis към Механизма, освен ако в настоящото решение е предвидено друго.